paragraph_text: Mollyin je najveći strah, koji je pokazao bauk koji ju je pokušao uplašiti, smrt njezinih voljenih osoba, što je posve razumljivo s obzirom na to da su njezina braća, Gideon i Fabian Prewett, ubijena dok su bili dio originalnog Reda feniksa. Molly se često ponaša previše zaštitnički prema svojoj djeci. Nakon nereda koje su na svjetskom prvenstvu u metloboju izazvali smrtonoše, brinula se da možda nikad više neće vidjeti Freda i Georgea nakon što se na njih naljutila posljednji put kad ih je vidjela.